CELEX: C2004/228/67
Language: el
Date: 2004-09-11 00:00:00
Title: Υπόθεση C-318/04: Προσφυγή του Ευρωπαϊκού Κοινοβουλίου κατά του Επιτροπής των Ευρωπαϊκών Κοινοτήτων, που ασκήθηκε στις 27 Ιουλίου 2004

11.9.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 228/32
            
         Προσφυγή του Ευρωπαϊκού Κοινοβουλίου κατά του Επιτροπής των Ευρωπαϊκών Κοινοτήτων, που ασκήθηκε στις 27 Ιουλίου 2004
   (Υπόθεση C-318/04)
   (2004/C 228/67)
   Το Ευρωπαϊκό Κοινοβούλιο, εκπροσωπούμενο από τους H. Duintjer Tebbens και A. Caiola, με τόπο επιδόσεων στο Λουξεμβούργο, άσκησε στις 27 Ιουλίου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Συμβουλίου της Ευρωπαϊκής Ένωσης.
   Το Ευρωπαϊκό Κοινοβούλιο ζητεί από το Δικαστήριο:
   
               —
            
            
               Nα ακυρώσει, κατ' εφαρμογή του άρθρου 230 ΕΚ, την απόφαση 2004/535/ΕΚ της Επιτροπής των Ευρωπαϊκών Κοινοτήτων της 14ης Μαΐου 2004 (1).
            
         
               —
            
            
               Να καταδικάσει την Επιτροπή των Ευρωπαϊκών Κοινοτήτων στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα:
   Το Κοινοβούλιο επικαλείται τέσσερις λόγους προς στήριξη της προσφυγής του, δηλαδή, υπέρβαση εξουσίας που διέπραξε η Επιτροπή, παράβαση των βασικών αρχών της οδηγίας 95/46/ΕΚ, παραβίαση των θεμελιωδών δικαιωμάτων και παραβίαση της αρχής της αναλογικότητας.
   Όσον αφορά την υπέρβαση εξουσίας, η απόφαση της Επιτροπής εκδόθηκε καθ' υπέρβαση των αρμοδιοτήτων της, χωρίς να τηρηθούν οι διατάξεις της βασικής οδηγίας 95/46/ΕΚ για την προστασία των δεδομένων προσωπικού χαρακτήρα και ιδίως κατά παράβαση του άρθρου 3, παράγραφος 2, πρώτη περίπτωση, της οδηγίας 95/46/ΕΚ σχετικά με την εξαίρεση των αρμοδιοτήτων που δεν εμπίπτουν στο πεδίο εφαρμογής του κοινοτικού δικαίου.
   Το Ευρωπαϊκό Κοινοβούλιο επιμένει εξάλλου στα επόμενα θέματα: Η ΥΤΠ (Υπηρεσία Τελωνείων και Προστασίας των Συνόρων των Ηνωμένων Πολιτειών) δεν αποτελεί τρίτη χώρα με την έννοια του άρθρου 25 της οδηγίας 95/46/ΕΚ, η απόφαση αντιστοιχίσεως επιτρέπει τη διαβίβαση προς άλλες αμερικανικές κυβερνητικές αρχές καθώς και προς τρίτες χώρες, η απόφαση ενέχει παράβαση του άρθρου 13 της οδηγίας 95/46/ΕΚ που αφορά τις εξαιρέσεις και τους περιορισμούς των αρχών σχετικά με την επεξεργασία των δεδομένων προσωπικού χαρακτήρα (εξαιρέσεις και περιορισμοί που επιφυλάσσονται στα κράτη μέλη), και βάσει της αποφάσεως, το ΥΕΑ έχει άμεση πρόσβαση στα δεδομένα του φακέλου επιβατών, γεγονός που δεν προβλέπεται από την οδηγία. Ενόψει της αλληλεξαρτήσεως μεταξύ της αποφάσεως εξισώσεως και της συμφωνίας μεταξύ της Ευρωπαϊκής Κοινότητας και των Ηνωμένων Πολιτειών, η απόφαση πρέπει να θεωρηθεί ως μη πρόσφορο μέσο για τον επιδιωκόμενο σκοπό, δηλαδή την επιβολή της διαβιβάσεως των δεδομένων του φακέλου επιβατών.
   Με τον δεύτερο λόγο, το Ευρωπαϊκό Κοινοβούλιο θεωρεί ότι με την απόφαση αντιστοιχίσεως η Επιτροπή παραβαίνει επίσης τις βασικές αρχές της οδηγίας 95/46/ΕΚ. Ειδικότερα, ο σκοπός της επεξεργασίας των δεδομένων που επιδιώκει η απόφαση είναι ασύμβατος με τον σκοπό της αρχικής επεξεργασίας. Διαπιστώνεται ανυπαρξία νομικής υποχρεώσεως επεξεργασίας, οι αρχές της βασικής οδηγίας παραβιάζονται όσον αφορά την επεξεργασία των ευαίσθητων δεδομένων και όσον αφορά το δικαίωμα προσβάσεως καθώς και τα συναφή δικαιώματα. Δεν εξασφαλίζεται το δικαίωμα ένδικης προστασίας και η χορήγηση άδειας διαβιβάσεως προς άλλες αμερικανικές αρχές και προς άλλες χώρες, χωρίς καμία πραγματική και αποτελεσματική εγγύηση, είναι ασύμβατη με την οδηγία 95/46/ΕΚ.
   Τρίτον, το Ευρωπαϊκό Κοινοβούλιο υποστηρίζει ότι η απόφαση αντιστοιχίσεως της Επιτροπής παραβιάζει τα θεμελιώδη δικαιώματα και ειδικότερα το δικαίωμα προστασίας της ιδιωτικής ζωής και το δικαίωμα προστασίας των προσωπικών δεδομένων όπως προβλέπεται από το άρθρο 8 της Ευρωπαïκής σύμβασης για τη διασφάλιση των ανθρώπινων δικαιωμάτων και θεμελιωδών ελευθεριών όπως αυτή εφαρμόζεται από το Δικαστήριο και από το Ευρωπαϊκό Δικαστήριο Ανθρωπίνων Δικαιωμάτων.
   Με τον τέταρτο λόγο, το Κοινοβούλιο ισχυρίζεται ότι η απόφαση αντιστοιχίσεως παραβιάζει επίσης την αρχή της αναλογικότητας, ιδίως διότι επιτρέπεται η διαβίβαση ενός πολύ μεγάλου αριθμού δεδομένων των φακέλων επιβατών και τα δεδομένα αυτά μπορούν να τα κρατήσουν οι αμερικανικές αρχές για μεγάλο χρονικό διάστημα.
   
      (1)  Απόφαση του Συμβουλίου, της 17ης Μαΐου 2004, για τη σύναψη συμφωνίας μεταξύ της Ευρωπαϊκής Κοινότητας και των Ηνωμένων Πολιτειών της Αμερικής σχετικά με την επεξεργασία και τη διαβίβαση των καταστάσεων με τα ονόματα των επιβατών από τους αερομεταφορείς προς το Υπουργείο Εσωτερικής Ασφάλειας, Υπηρεσία Τελωνείων και Προστασίας των Συνόρων των Ηνωμένων Πολιτειών.